b'\n_START_ARTICLE_\nJuozas Vai\xc4\x8dekauskas\n_START_PARAGRAPH_\nJuozas Vai\xc4\x8dekauskas (1908 m. lapkri\xc4\x8dio 10 d. Pernaravoje, K\xc4\x97daini\xc5\xb3 raj. \xe2\x80\x93 1978 m. spalio 10 d. Kaune) \xe2\x80\x93 vargonininkas, chorvedys ir pedagogas.\n_START_SECTION_\nBiografija\n_START_PARAGRAPH_\nMok\xc4\x97si Kamp\xc5\xb3 prad\xc5\xbeios mokykloje ir K\xc4\x97daini\xc5\xb3 gimnazijoje. Priva\xc4\x8diai i\xc5\xa1mok\xc4\x99s vargonuoti, vargonininkavo K\xc4\x97daini\xc5\xb3 ir Ukmerg\xc4\x97s apskri\xc4\x8di\xc5\xb3 parapijose. Visur tur\xc4\x97jo sub\xc5\xabr\xc4\x99s ir ba\xc5\xbenytinius chorus. Dirbdamas lank\xc4\x97 Juozo Naujalio vargoninink\xc5\xb3 kursus Kaune._NEWLINE_1945\xe2\x80\x931950 m. choro dirigavimo mok\xc4\x97si Kauno Juozo Gruod\xc5\xbeio muzikos mokykloje (d\xc4\x97st. Nikodemas Martinonis). Vadovavo \xc4\xafvairiems Kauno miesto ir rajono vaik\xc5\xb3 bei suaugusi\xc5\xb3j\xc5\xb3 chorams: audini\xc5\xb3 fabriko \xe2\x80\x9eDrob\xc4\x97\xe2\x80\x9c, milicijos mokyklos, banko ir prekybos darbuotoj\xc5\xb3, Kauno rajono \xc5\xbeem\xc4\x97s \xc5\xabkio mechanizacijos ir elektrifikacijos instituto (1958\xe2\x80\x931966 m.) bei kt._NEWLINE_1953\xe2\x80\x931970 m. mok\xc4\x97 muzikos ir dainavimo, vadovavo vaik\xc5\xb3 chorui Raudondvario (Kauno raj.) a\xc5\xa1tuonmet\xc4\x97je mokykloje. V\xc4\x97liau mokytojavo Kauno Panemun\xc4\x97s 13-ojoje vidurin\xc4\x97je mokykloje ir vadovavo moksleivi\xc5\xb3 chorams. Chorus parengdavo Kauno miesto ir rajono, taip pat respublikin\xc4\x97ms dain\xc5\xb3 \xc5\xa1vent\xc4\x97ms, su jais dalyvaudavo konkursuose. Pedagogas buvo Kauno miesto ir rajono dain\xc5\xb3 \xc5\xa1ven\xc4\x8di\xc5\xb3 dirigentas.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'